టి. అమర్‌నాథ్ గౌడ్

జస్టిస్‌ తొడుపునూరి అమర్‌నాథ్‌ గౌడ్‌ భారతదేశానికి చెందిన న్యాయమూర్తి. ఆయన 11 అక్టోబర్ 2021న త్రిపుర హైకోర్టు న్యాయమూర్తిగా నియమితుడై,  28 అక్టోబర్ 2021న న్యాయమూర్తిగా భాద్యతలు చేపట్టి,  త్రిపుర హైకోర్టు తాత్కాలిక ప్రధాన న్యాయమూర్తిగా 2022 నవంబర్ 9న నియమితులయ్యాడు.
జననం, విద్యాభాస్యం
టి. అమర్‌నాథ్‌ గౌడ్‌ 1965 మార్చి 1న హైదరాబాద్‌లో కృష్ణ, సావిత్రి దంపతులకు జన్మించాడు. ఆయన పదవ తరగతి సికింద్రాబాద్‌ సెయింట్‌ ప్యాట్రిక్స్‌ హైస్కూల్‌లో, ఇంటర్మీడియట్ వెస్లీ జూనియర్‌ కాలేజీలో,  బేగంపేట ఆర్ట్స్‌ అండ్‌ సైన్స్‌ కాలేజీలో బీఎస్సీ పూర్తి చేసి, మహారాష్ట్రలోని మరాట్వాడా విశ్వవిద్యాలయం శివాజీ లా కాలేజీలో ఎల్‌ఎల్‌బీ పట్టా అందుకున్నాడు. 
వృత్తి జీవితం
టి. అమర్‌నాథ్‌ గౌడ్‌ 1990 ఫిబ్రవరిలో న్యాయవాదిగా ఎన్రోల్ చేసుకొని జస్టిస్‌ వంగా ఈశ్వరయ్య దగ్గర జూనియర్‌గా చేరాడు. ఆయన ఎక్సైజ్, కార్పొరేషన్, కార్మిక కేసులను పెద్ద సంఖ్యలో వాదించాడు. అమర్‌నాథ్‌ గౌడ్‌ హైకోర్టులో అమికస్‌ క్యూరీ, అర్బిట్రేటర్‌, అడ్వొకేట్‌ కమిషనర్‌గా, హైకోర్టు లీగల్‌ సర్వీసు అథారిటీలో న్యాయ సేవలు అందించాడు. ఆయన ఆంద్రప్రదేశ్ హైకోర్టు న్యాయవాదుల సంఘం ఉపాధ్యక్షుడిగా, సంయుక్త కార్యదర్శిగా, కోశాధికారిగా వివిధ హోదాల్లో పని చేసి, నల్లగొండ జిల్లా కోఆపరేటివ్‌ సెంట్రల్‌ బ్యాంక్‌కు స్టాండింగ్‌ కౌన్సిల్‌గా పని చేశాడు.

టి. అమర్‌నాథ్‌ గౌడ్‌ హైకోర్టు, దిగువకోర్టులు, ట్రైబ్యునళ్లలో  న్యాయవాదిగా పని చేసి ఆంధ్రప్రదేశ్ రాష్ట్ర విభజన అనంతరం హైకోర్టు విభజనలో భాగంగా ఆయనను కేంద్ర న్యాయ శాఖ తెలంగాణ హైకోర్టు న్యాయమూర్తిగా కేటాయించింది. ఆయన 19 సెప్టెంబర్ 2017న తెలంగాణ హైకోర్టు న్యాయమూర్తిగా నియమితుడయ్యాడై, సెప్టెంబర్ 22, 2017న న్యాయమూర్తిగా ప్రమాణ స్వీకారం చేశాడు.టి. అమర్‌నాథ్‌ గౌడ్‌ 11 అక్టోబర్ 2021న త్రిపుర హైకోర్టు న్యాయమూర్తిగా బదిలీ అయ్యాడు. 

టి. అమర్‌నాథ్‌ గౌడ్‌ 2022 నవంబర్ 9న త్రిపుర హైకోర్టు తాత్కాలిక ప్రధాన న్యాయమూర్తిగా నియమితులయ్యాడు. 

త్రిపుర హైకోర్టు ప్రధాన న్యాయమూర్తిగా నియమితుడైన ఎం.ఎస్. రామచంద్రరావు భాద్యతలు చేపట్టే వరకు రాజ్యాంగంలోని ఆర్టికల్‌ 223 కింద ఉన్న అధికారాలను అనుసరించి త్రిపుర హైకోర్టు తాత్కాలిక ప్రధాన న్యాయమూర్తి కార్యాలయ విధుల నిర్వహణ కోసం జస్టిస్‌ అమర్‌నాథ్‌గౌడ్‌ను 2025 జులై 18న కేంద్ర న్యాయశాఖ ఉత్తర్వులు జారీ చేసింది.

 పురస్కారం 
జస్టిస్  అమర్ నాథ్ గౌడ్ అత్యధిక కేసులు పరిష్కరించిన న్యాయమూర్తిగా యూకే వండర్ బుక్ ఆఫ్ రికార్డ్స్‌లో చోటు సంపాదించగా, తెలంగాణ గవర్నర్ జిష్ణుదేవ్ వర్మ చేతుల మీదుగా ఈ పురస్కారాన్ని అందుకున్నాడు. 

జస్టిస్ టి. అమర్‌నాథ్ గౌడ్‌కు మహారాజా బీర్ బిక్రమ్ విశ్వవిద్యాలయం నుండి గౌరవ డాక్టరేట్‌ను 2025 మే 29న అందుకున్నాడు.

మూలాలు

వర్గం:తెలంగాణ న్యాయమూర్తులు
వర్గం:న్యాయమూర్తులు
వర్గం:తెలంగాణ హైకోర్టు న్యాయమూర్తులు